
	Νέος Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»
Διάλεξη του Ευάγγελου Κοκκόρη
 Η συμβολή της ελληνικής παράδοσης στις μουσικές

 και εικαστικές γραφές της Δύσης 

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», πραγματοποίησαν την Τετάρτη 18 Ιανουαρίου 2017, στο Σπίτι της Κύπρου, τη διάλεξη του συνθέτη, Ιστορικού Τέχνης, Καλλιτεχνικού Διευθυντή του Ωδείου «Φίλιππος Νάκας», Ευάγγελου Κοκκόρη με θέμα, Η συμβολή της ελληνικής παράδοσης στις μουσικές  και εικαστικές γραφές της Δύσης. 
Τον ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος κ. Μαρία Παναγίδου και ο Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός, κ. Ανδρέας Κούκος ο οποίος αναφέρθηκε στο έργο του.

Σύμφωνα με τον κ. Κοκκόρη, «Η γνώση του παρελθόντος είναι το δομικό στοιχείο του πολιτισμού. Το έργο Τέχνης εδραιώνει τη θέση του μέσα στην εποχή στην οποία ανήκει. Αυτό συμβαίνει τόσο στη μουσική όσο και στις εικαστικές τέχνες. Η συμβολή από την άλλη, της ελληνικής παράδοσης στις γραφές της Δύσης υπήρξε καθοριστική, όπως εξ’ άλλου και η μεταλαμπάδευση του πολιτισμού. Σ’ αυτό στοχεύει η προσέγγιση τούτη της Ιστορίας της Τέχνης. Γνωρίζοντας ότι ο ιστορικός ιστός συνίσταται από μνήμη, μαρτυρία και ερμηνεία».

Μετά την ολοκλήρωση της διάλεξης ακολούθησε σχολιασμός από τον νομικό, ιστορικό κ. Ανδρέα Κούκο και ενδιαφέρουσα συζήτηση με τη συμμετοχή του ακροατηρίου.

Ο Ευάγγελος Κοκκόρης σπούδασε φλάουτο, σύνθεση και Ιστορία της Τέχνης στην Αθήνα και τη Βενετία. Έχει δώσει πολυάριθμες συναυλίες και έργα του έχουν παρουσιαστεί στην Ελλάδα και το Εξωτερικό. Έχει διδάξει επί σειρά ετών θεωρητικά της μουσικής, σύνθεση, ιστορία της μουσικής και ιστορία της τέχνης και είναι Καλλιτεχνικός Διευθυντής του Ωδείου Φίλιππος Νάκας. Είναι συγγραφέας των εκδοτικών έργων Η Μουσική και η Ιστορία της, Η Βενετία της σιωπής και Η απολογία της ματιάς.

